2020-yilda qonun loyihalarini ishlab chiqish va O‘zbekiston Respublikasi Oliy Majlisining Qonunchilik palatasiga kiritish dasturini tasdiqlash to‘g‘risida

O‘zbekiston Respublikasi Prezidentining 2020-yil 24-yanvardagi Oliy Majlisga Murojaatnomasi, parlament palatalari qo‘shma majlisi va tashkiliy yig‘ilishlarida belgilangan, shuningdek, 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Ilm, ma’rifat va raqamli iqtisodiyotni rivojlantirish yili”da amalga oshirishga oid Davlat dasturida nazarda tutilgan qonun loyihalarining sifatli va o‘z vaqtida ishlab chiqilishini hamda O‘zbekiston Respublikasi Oliy Majlisining Qonunchilik palatasiga kiritilishini ta’minlash maqsadida Vazirlar Mahkamasi qaror qiladi 
 1. 2020-yilda qonun loyihalarini ishlab chiqish va O‘zbekiston Respublikasi Oliy Majlisining Qonunchilik palatasiga kiritish dasturi (keyingi o‘rinlarda — Dastur) 1-ilovaga muvofiq tasdiqlansin.
 2. Dasturga kiritilgan qonun loyihalarini (keyingi o‘rinlarda — qonun loyihalari) ishlab chiqish bo‘yicha asosiy ijrochi sifatida belgilangan vazirliklar va idoralarning rahbarlari:
 2020-yil 15-mayga qadar qonun loyihalarini ishlab chiqish reja-grafiklarining belgilangan tartibda tasdiqlanishini; 
 2020-yil 20-mayga qadar tasdiqlangan reja-grafiklar nusxalarini O‘zbekiston Respublikasi Adliya vazirligiga yuborilishini;
 qonun loyihalarining sifatli tayyorlanishini, jamoatchilik va mutaxassislar ishtirokida muhokama qilinilishini, har tomonlama ekspertizadan o‘tkazilishini, shuningdek, O‘zbekiston Respublikasi Vazirlar Mahkamasiga o‘z vaqtida kiritilishini ta’minlasinlar. 
 3. O‘zbekiston Respublikasi Adliya vazirligi:
 qonun loyihalarining tayyorlanishi, kelishilishi va O‘zbekiston Respublikasi Vazirlar Mahkamasiga kiritilishi ishlari muvofiqlashtirilishini;
 qonun loyihalarining huquqiy ekspertizadan sifatli o‘tkazilishini, shuningdek, Dastur ijrosi monitoringi olib borilishini;
 Dastur ijrosining holati to‘g‘risidagi axborot har chorakda Vazirlar Mahkamasiga kiritilishini belgilangan tartibda ta’minlasin.
 4. 2020-yilda qonun loyihalarini ishlab chiqish va O‘zbekiston Respublikasi Oliy Majlisining Qonunchilik palatasiga kiritish dasturiga kiritilgan qonun loyihalarini ishlab chiqish, himoyasini amalga oshirish va O‘zbekiston Respublikasi Oliy Majlisi Qonunchilik palatasiga kiritish sxemasi 2-ilovaga muvofiq tasdiqlansin.
 5. Quyidagilarga:
 Dasturda belgilangan mas’ul vazirliklar va idoralar rahbarlariga — qonun loyihasini ishlab chiqish va uni himoya qilish yuzasidan ishlarni to‘liq va o‘z vaqtida tashkil etish, shuningdek, Qonunni amalga oshirish Harakatlar rejasi loyihasini puxta ishlab chiqib, o‘z vaqtida kiritish uchun;
 manfaatdor vazirliklar va idoralar rahbarlariga — shakllantiriladigan ishchi guruhlarga tegishli mutaxassislarni biriktirilishini ta’minlash, qonun loyihasi bo‘yicha asosiy ijrochiga ko‘maklashish va qonunchilikda qat’iy ravishda belgilangan muddatlarda loyihalar kelishilishini ta’minlash uchun;
 O‘zbekiston Respublikasi adliya vaziri R. Davletovga — to‘g‘ridan to‘g‘ri amal qiluvchi qonun loyihalarini ishlab chiqishda ko‘maklashish hamda qonun loyihalar puxta va sifatli huquqiy ekspertizadan o‘tkazilishini ta’minlash uchun; 
 Vazirlar Mahkamasi apparati tarkibiy bo‘linmalari rahbarlariga — Dasturda belgilangan qonun loyihalarini barvaqt va sifatli ishlab chiqishda tegishli vazirliklar va idoralarga ko‘maklashish, shuningdek, qonun loyihalari puxta iqtisodiy, moliyaviy va huquqiy ekspertizadan o‘tkazilishi, O‘zbekiston Respublikasi Bosh vazirining o‘rinbosarlari va Bosh vazir maslahatchilari huzurida himoya qilinishi, O‘zbekiston Respublikasi Vazirlar Mahkamasi Rayosati majlisida muhokama qilinishi ta’minlanishi uchun shaxsiy javobgarlik yuklansin. 
 6. O‘zbekiston Respublikasi Bosh vazirining o‘rinbosarlari va Bosh vazir maslahatchilari Dasturga kiritilgan qonun loyihalari o‘z vaqtida kiritilishi ustidan nazoratni amalga oshirsin va qonun loyihalari ularning huzurida muhokama qilinishini ta’minlasinlar.
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari, Bosh vazirning maslahatchilari, O‘zbekiston Respublikasi adliya vaziri R.K. Davletov zimmalariga hamda O‘zbekiston Respublikasi Vazirlar Mahkamasining Yuridik ta’minlash boshqarmasiga yuklansin.